Ved du noget? Tip os på 1224@eb.dk eller sms/mms på 1224 (alm. takst)

Den 16-årige afghanske dreng, som ifølge politiet er blevet udsat for et brandattentat ved en sportshal i Ry mandag aften, burde slet ikke gå på Mølleskolen i byen.

Det hævder faderen til en af de anholdte og varetægtsfængslede drenge. Ekstra Bladet har været i dialog med faderen, som på grund af hensynet til sin søn, der er sigtet for en alvorlig forbrydelse, foretrækker anonymitet.

Ekstra Bladet respekterer ønsket, fordi sønnen er mindreårig.

Faderen fortæller til Ekstra Bladet, at det er hans opfattelse, at det ikke alene er den 16-årige afghanske dreng, der er offer i sagen. Det samme er hans søn og de tre andre fængslede. De er efter faderens opfattelse blevet totalt svigtet af deres lærere og af skolens ledelse.

- Der har været mange problemer med ham (den afghanske dreng - red.), lige siden han begyndte for tre år siden. Der har været uro. Flere forældre har bedt lærerne om at gøre noget. Jeg har hidset mig op for at få noget til at ske, men lærerne har været konfliktsky over for ham, siger faderen.

Se også: Fire drenge anholdt: Kastede brændende flaske med benzin mod 16-årig

Meget større end de andre

- Han er meget større end alle andre i 9. klasse. Ingen kan klare den dreng. Og han har ikke kun været efter min søn, men mange andre på skolen er blevet generet af ham. Nogen er blevet slået, forklarer faderen videre.

Sydøstjyllands Politi sigter fire drenge fra Mølleskolen for grov vold mod den 16-årige afghanske dreng. Det er sket, efter et opgør ved idrætshallen i Ry mandag aften, hvor de fire mødtes med den 16-årige. De fire drenge havde en molotov-cocktail med sig. Og det er politiets opfattelse, at en af drengene kastede bomben efter den 16-årige dreng, som blev ramt, så der gik ild i ham.

- Det er gået over gevind. To af de fire drenge var bange for ham. Derfor havde de den med, så de kunne forsvare sig. Så er det gået galt, forklarer faderen til den ene anholdte dreng.

16-årig forbrændt af benzinbombe: Nu er der nyt i sagen

'Positiv særbehandling'

- Min søn er kommet hjem flere gange og har sagt, at det er utroligt, at han (den afghanske dreng - red.) får lov til så meget, og at min søn bare skulle blinke med øjnene, før det fik konsekvenser. En halv skolefuld er jo vidende om, at denne her dreng har kunnet terrorisere ikke bare sine jævnaldrende, men også de yngre. Han burde være smidt ud for længst, siger faderen.

Ekstra Bladet har været i dialog med storebroderen til den afghanske dreng, som ikke kan genkende det billede, som faderen til en af de anholdte drenge tegner.

Storebror afviser

– Han er ikke nogen bølle eller ballademager, men en fredelig fyr. Han er selv gennem flere år blevet mobbet af en gruppe lokale drenge fra Ry, som spiller smarte, siger Mohammed.

Politiet afviser, at der er en etnisk betinget årsag til overfaldet. Er du enig?

– Nej, den chikane, som A. har været udsat for, er i mine øjne racistisk, siger Mohammed.

– Det var faktisk en af hans bedste venner, der ringede i mandags og bad ham komme hen til Ry Hallen, hvor der blev kastet en benzinbombe mod ham.

Blev han lokket i baghold?

– Jeg ved ikke, hvad man ellers skal kalde det.

– Han er forbrændt på 50 procent af kroppen og er dybt ulykkelig. Han får smertestillende medicin, men er psykisk helt nede og meget utryg, siger Mohammed.

På grund af A.s alvorlige tilstand er det foreløbig kun forældrene, der har fået lov at besøge ham på sygehuset.

Afghansk dreng sat i flammer: 'Vi har ingen problemer med integration'

Skolelederen på Mølleskolen og Sydøstjyllands Politi bekræfter over for Ekstra Bladet, at der har været en længerevarende konflikt mellem drenge i skolens 9. klasse. Men skolen ønsker ikke at forholde sig til Ekstra Bladets oplysninger i ørvigt.

Skanderborg Kommune har ifølge borgmester Jørgen Gaarde taget initiativ til en undersøgelse af, hvad der kan være gået galt. Men borgmesteren ønsker ikke at forholde sig til Ekstra Bladets oplysninger i øvrigt.